钦定古今图书集成/明伦汇编/官常典/第696卷 > 邵经邦
## 钦定古今图书集成/明伦汇编/官常典/第696卷 > 邵经邦

按《明外史》本传：“经邦，字仲德，仁和人。正德十六年进
士。授工部主事，榷荆州税。甫三月，税额满，遂启关任
商舟出入。进员外郎。嘉靖八年冬十月，日有食之。经
邦时官刑部，上疏曰：‘兹者正阳之月，有日食之异，质
诸《小雅》《十月》之篇，变象悬符。说诗者谓阴壮之甚，由
不用善人，而其咎专归皇父。然则今之调和燮理者，
得无有皇父其人乎？迩陛下纳陆粲言，命张璁、桂萼
致仕，寻以璁议礼有功，复召辅政。人言籍籍，陛下莫
之恤也。乃天变若此，安可勿畏？夫议礼与临政不同，
议礼贵当，临政贵公。正皇考之徽称，以明父子之伦，
礼之当也。虽排众论，任独见，而不以为偏。若夫用人
行政，则当辨别忠邪，审量才力，与天下之人共用之，
乃为公耳。今陛下以璁议《礼》有功，不察其人，不揆其
才而加之大任，似私议礼之臣也。私议礼之臣，是不
以所议者为公礼也。夫礼唯至公，乃可万世不易。设
近于私，则固可守也，亦可变也；可成也，亦可毁也。陛
下果以尊亲之典为至当，而欲子孙世世守之乎？则
莫若于诸臣之进退一付诸至公。优其赉予，全其终
始，以答其议《礼》之功，而博求海内硕德重望之贤，以
弼成正大光明之业，则人心定，天道顺。俾万年之后
庙号世宗，子孙百世不迁。顾不伟与如徒，加以非分
之任，使之履盈蹈满，犯天人之怒，亦非璁等福也’。”帝
大怒，立下镇抚司拷讯。狱上，请送法司拟罪。帝曰：“此
非常犯，不必下法司。”遂谪戍福建镇海卫。十六年，皇
子生，大赦。惟经邦与丰熙等八人不在赦例。经邦乃
闭户读书，与熙及同戍陈九川时相讨论。居镇海三
十七年卒。闽人立寓贤祠，祀三人。隆庆初，复官。